ኢትዮጵያና ሲንጋፖር ተደራራቢ የታክስ ሥርዓትን የሚያስቀር ስምምነት ፈፀሙ
   -ኢትዮጵያና ሲንጋፖር በወጪና ገቢ ምርቶቻቸው ላይ ተደራራቢ የታክስ ስርዓትን የሚያስቀር ስምምነት ፈፀሙ። ሲንጋፖር ከኢትዮጵያ በተጨማሪ በኢንቨስትመንትና በአየር ትራንስፖርት አገልግሎት ዙሪያ ከሞዛምቢክና ናይጄሪያ ጋርም ስምምነት ላይ ደርሳለች፡፡ሃገሪቱ በአፍሪካ-ሲንጋፖር ቢዝነስ ፎረም ላይ ስምምነቱ ሲፈረም፥ በምስራቅ አፍሪካ ቀጠና ያለውን ገበያና ኢንቨስትመንት መጠቀም የሚያስችላትን ማዕከል እንደምትከፍት ይፋ አድርጋለች፡፡ስምምነቱ ሲንጋፖር ከኢትዮጵያ ጋር ተደራራቢ የታክስ ስርአትን በማስወገድ ለባለሃብቶች አስተማማኝ የቢዝነስ አካባቢ ለመፍጠርና የህዝብ ለህዝብ ቅርርቦሹን ወደተሻለ ደረጃ ለማድረስ ያስችላል ተብሏል።የሲንጋፖር የንግድና ኢንዱስትሪ ሚኒስትር ኤስ ኢስዋራን፥ የሀገራቸው ኩባንያዎች ከተለመደው የውጪ ገበያ ባለፈ እምቅ የገበያ እድል ባላት አፍሪካ ላይ መሰማራት እንዳለባቸው ተናግረዋል፡፡ኢትዮጵያ፣ ሞዛምቢክና ናይጄሪያ በአፍሪካ ፈጣን የኢኮኖሚ እድገት እያስመዘገቡ ያሉ ሀገሮች እንደሆኑ የገለፁት ሚኒስትሩ፣ ስምምነቱ በሀገራቱ መካከል ያለውን የንግድ፣ ቱሪዝምና የኢንቨስትመንት ግንኙነትን ለማጠናከር ያግዛል ብለዋል፡፡እ.ኤ.አ በ2015 በሲንጋፖርና አፍሪካ መካከል ያለው የንግድ ግንኙነት 11 ነጥብ 5 ቢሊየን ዶላር ደርሷል።ስልሳ የሚሆኑ የሲንጋፖር ኩባንያዎች ከ50 በላይ በሆኑ የአፍሪካ ሀገራት በኢንቨስትመንት ዘርፎች መሰማራተቸውን ስትሬት ታይምስን ጠቅሶ ኢቢሲ ዘግቧል።(ኤፍ ቢ ሲ)